text: L'Associació de Comerciants de Creu Coberta celebra 50 anys amb un sopar de gala | EL3 - Portal de notícies de Sants-Montjuïc
  L'Associació de Comerciants de Creu Coberta celebra 50 anys amb un sopar de gala
  Durant l'acte, celebrat dijous a l'Hotel Catalonia Plaza, es van projectar vídeos i imatges de la història de l'associació hostafranquina, que va néixer l'any 1968 per fer un carrer més digne, per impedir que talessin uns arbres i per impulsar activitats com l'encesa de les llums de Nadal. [[Vegeu reportatge fotogràfic]]
  L'Associació de Comerciants de Creu Coberta va celebrar dijous a la nit el seu 50è aniversari amb un sopar de gala a l'Hotel Catalonia Plaza, a Hostafrancs. L'acte va aplegar unes 150 persones provinents del sector comercial, associatiu i institucional del districte i de la ciutat, que van ser rebuts amb una copa de cava i van poder immortalitzar el moment fent-se una fotografia davant un photocall.
  Durant l'acte, es van projectar vídeos i imatges de la història de l'associació hostafranquina, nascuda l'any 1968 per fer "un carrer més digne, per impedir que talessin uns arbres i per impulsar activitats com l'encesa de les llums de Nadal", deia Lluís Llanas, president de l'Associació de Comerciants de Creu Coberta, que va celebrar que 50 anys després, l'any 2018, "el comerç de Creu Coberta segueix viu i amb més empenta que mai, amb activitats divulgatives, fires i propostes encaminades en tots els àmbits de treball de l'associació".
  A la celebració, Albert Torras i Rosana Talens van explicar els projectes integradors i d'inclusió social amb els quals treballa l'entitat. I entre plat i plat es va gaudir de l'actuació musical del cantautor Gonçal, que va cantar la sintonia de l'associació, i molts van ser els que van ballar la rumba de Creu Coberta de Marc Dantuvi, que va actuar amb la seva guitarra. Per brindar, l'Alina Furman i en Carlos Muñoz de l'Opera Jove de Catalunya van cantar la cançó "Brindem". També es van homenatjar els comerços més històrics del carrer de Creu Coberta, com la Farmàcia J. Aguilar o la Perruqueria Gómez.
  Actualment, els més de 300 comerços que conformen l'eix comercial hostafranquí tenen com a repte "la preservació de la convivència entre la gent tan diversa i de tot arreu del món. El comerç ha de lluitar contra l'exclusió social, contra la xenofòbia, contra la violència i contra qualsevol forma de discriminació, i hem de treballar perquè els nostres serveis, després del lamentable atemptat a la Rambla, recuperin la confiança entre veïns, nadius i nouvinguts". En aquest sentit, Llanas va considerar que "els nostres comerços i la llum dels nostres venedors són els focus que generen seguretat ciutadana".
  També va incidir en la venda de productes il·legals al carrer, "tot i ser un problema greu, no hem de perdre de vista la intromissió", i va criticar que les plataformes logístiques comercials "intenten fer-nos desaparèixer i volen carregar-se les botigues de tota la vida".
  Per la seva banda, l'alcaldessa de Barcelona, Ada Colau, va subratllar la implicació dels comerciants de Creu Coberta: "Sou una arteria vital a la nostra ciutat, i el vostre teixit comercial és motiu d'enveja arreu del món i té raó de ser, perquè és un teixit econòmic, familiar i de proximitat que dóna vida econòmica a tots els barris". També va valorar la funció de cohesió social de l'entitat, "això és motiu d'orgull, vosaltres sou el barri, li doneu identitat, i doneu fortalesa als veïns i a les veïnes i, especialment, en unes dificultats com les que hem travessat".